ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΤΕΤΑΡΤΟ ΤΜΗΜΑ) ΤΗΣ 22ΑΣ ΣΕΠΤΕΜΒΡΙΟΥ 1988. - CARGILL BV ΚΑΤΑ INSPECTEUR DER INVOERRECHTEN EN ACCIJNZEN. - ΑΙΤΗΣΗ ΤΗΣ TARIEFCOMMISSIE ΤΟΥ ΑΜΣΤΕΡΝΤΑΜ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ. - ΠΕΡΙΚΑΡΠΙΑ ΣΟΓΙΑΣ - ΔΑΣΜΟΛΟΓΙΚΗ ΚΑΤΑΤΑΞΗ. - ΥΠΟΘΕΣΗ 268/87.



Συλλογή της Νομολογίας του Δικαστηρίου 1988 σελίδα 05151



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο - Δασμολογικές κλάσεις - "Περικάρπια σόγιας" -- Κατάταξη στη διάκριση 23.06 Β

Περίληψη

Το προϊόν που καλείται "περικάρπια σόγιας" και αποτελείται από αλεσμένα περιβλήματα σπερμάτων σόγιας (φλοιούς σπόρων) πρέπει να καταταγεί, εφόσον ο μόνος προορισμός του είναι η χρησιμοποίησή του ως ζωοτροφής και δεν υπάγεται σε άλλη ειδικότερη κλάση, στη διάκριση 23.06 Β του κοινού δασμολογίου.

Διάδικοι

Στην υπόθεση 268/87,

που έχει ως αντικείμενο αίτηση την οποία υπέβαλε προς το Δικαστήριο η Tariefcommissie του 'Αμστερνταμ, κατ' εφαρμογή του άρθρου 177 της Συνθήκης ΕΟΚ, με την οποία ζητεί, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Cargill BV

και

Inspecteur des droits d' importation et accises,

την έκδοση προδικαστικής αποφάσεως ως προς την ερμηνεία των κλάσεων 23.02, 23.04, 23.06 και 23.07 του κοινού δασμολογίου,

ΤΟ ΔΙΚΑΣΤΗΡΙΟ (τέταρτο τμήμα)

συγκείμενο από τους G. C. Rodriguez Iglesias, πρόεδρο τμήματος, T. Koopmans και Κ. Ν. Κακούρη, δικαστές,

γενικός εισαγγελέας: M. Darmon

γραμματέας: J. A. Pompe, βοηθός γραμματέας

λαμβάνοντας υπόψη τις παρατηρήσεις που κατέθεσαν:

- η εταιρία Cargill BV, εκπροσωπούμενη από τον D. G. van Vliet,

- η κυβέρνηση του Ηνωμένου Βασιλείου, εκπροσωπούμενη από τον H. R. L. Purse,

- η Επιτροπή των Ευρωπαϊκών Κοινοτήτων, εκπροσωπούμενη από τον R. Barents,

έχοντας υπόψη την έκθεση για την επ' ακροατηρίου συζήτηση και κατόπιν της προφορικής διαδικασίας της 15ης Ιουνίου 1988,

αφού άκουσε το γενικό εισαγγελέα που ανέπτυξε τις προτάσεις του κατά τη συνεδρίαση της 15ης Ιουνίου 1988,

εκδίδει την ακόλουθη

Απόφαση

Σκεπτικό της απόφασης

1 Με Διάταξη της 6ης Απριλίου 1987, η οποία περιήλθε στο Δικαστήριο στις 7 Σεπτεμβρίου 1987, η Tariefcommissie υπέβαλε, δυνάμει του άρθρου 177 της Συνθήκης ΕΟΚ, προδικαστικό ερώτημα ως προς την ερμηνεία των κλάσεων 23.02, 23.04, 23.06 και 23.07 του κοινού δασμολογίου.

2 Το ερώτημα αυτό ανέκυψε στο πλαίσιο διαφοράς μεταξύ της εταιρίας Cargill BV και του inspecteur εισαγωγικών δασμών και ειδικών φόρων καταναλώσεως, σχετικά με την κατάταξη των αλεσμένων περικαρπίων σπερμάτων σόγιας.

3 Η εταιρία Cargill BV εισήγαγε το 1983 στις Κάτω Χώρες παρτίδα περικαρπίων σόγιας αναφέροντας στη διασάφηση ότι επρόκειτο για εμπορεύματα υπαγόμενα στη διάκριση 23.04 Β, για την οποία την εποχή εκείνη προβλεπόταν ότι δεν υπέκειτο σε δασμούς. Κατόπιν αναλύσεως του προϊόντος, η υπηρεσία εισαγωγικών δασμών και ειδικών φόρων καταναλώσεως κατέταξε, αντιθέτως, τα περικάρπια σόγιας στη διάκριση 23.06 Β, γεγονός που συνεπαγόταν την καταβολή εισαγωγικού δασμού 2 % επί της αξίας.

4 Κατά της αποφάσεως αυτής, η εταιρία Cargill BV άσκησε προσφυγή ενώπιον της Tariefcommissie. Θεωρώντας ότι ήταν δυνατή η κατάταξη του εν λόγω προϊόντος όχι μόνο στις κλάσεις του κοινού δασμολογίου που είχαν αναφέρει οι διάδικοι, αλλά και στις κλάσεις 23.02 ή 23.07, η Tariefcommissie ανέστειλε τη διαδικασία και υπέβαλε στο Δικαστήριο το ακόλουθο ερώτημα:

"Σε ποια κλάση (ή διάκριση) του κοινού δασμολογίου πρέπει να υπαχθούν τα - περιγραφόμενα στα πραγματικά περιστατικά - αλεσμένα περικάρπια σπερμάτων σόγιας;"

5 Στην έκθεση για την επ' ακροατηρίου συζήτηση αναπτύσσονται διεξοδικώς το ιστορικό της διαφοράς καθώς και οι παρατηρήσεις των διαδίκων. Τα στοιχεία αυτά της δικογραφίας δεν επαναλαμβάνονται κατωτέρω παρά μόνο καθόσον απαιτείται για τη συλλογιστική του Δικαστηρίου.

6 Προκειμένου να δοθεί απάντηση στο ερώτημα που υπέβαλε το εθνικό δικαστήριο, πρέπει να υπενθυμιστεί ότι το επίμαχο προϊόν προσδιορίσθηκε, στο πλαίσιο της υποθέσεωςτης κύριας δίκης, ως αποτελούμενο από αλεσμένα περιβλήματα σπερμάτων σόγιας (φλοιούς σπόρων), κατά τη διάρκεια δε της διαδικασίας της κύριας δίκης οι διάδικοι συμφώνησαν να τα αποκαλούν "περικάρπια σόγιας".

7 Καταρχάς επιβάλλεται η διαπίστωση ότι η κλάση 23.07 δεν μπορεί να γίνει δεκτή για την κατάταξη των περικαρπίων σόγιας. Πράγματι, η εν λόγω κλάση αφορά "παρασκευάσματα κτηνοτροφικά με προσθήκη μελάσσης ή σακχάρων" και "έτερα παρασκευάσματα του είδους των χρησιμοποιουμένων προς διατροφή των ζώων". Τα περικάρπια σόγιας, αφενός, δεν περιέχουν μελάσσα ή σάκχαρα και, αφετέρου, δεν συνιστούν παρασκεύασμα, διότι δεν αποτελούν το αποτέλεσμα μεταποιήσεως άλλων προϊόντων ή μίγματος περισσοτέρων προϊόντων.

8 Ομοίως, πρέπει να αναγνωριστεί ότι, καθώς τα σπέρματα σόγιας δεν είναι ούτε δημητριακά ούτε οσπριοειδή, που είναι τα μόνα προϊόντα που αφορά η κλάση 23.02, τα περικάρπια σπερμάτων σόγιας δεν μπορούν επίσης να υπαχθούν στην εν λόγω κλάση.

9 Η διάκριση 23.04 Β αφορά τα υπολείμματα που απομένουν μετά την απόληψη των φυτικών ελαίων πλην του ελαιολάδου. Επομένως, πρέπει να εξεταστεί αν τα περικάρπια σόγιας πρέπει να θεωρηθούν, όπως υποστηρίζει η προσφεύγουσα, ως υπόλειμμα απομένον μετά την απόληψη του σογιελαίου.

10 Από το φάκελο της υποθέσεως προκύπτει ότι τα περικάρπια σόγιας μπορούν να ληφθούν, ανάλογα με τη χρησιμοποιούμενη τεχνική, είτε πριν από την αφαίρεση του ελαίου (με την τεχνική που καλείται "head-end dehulling") είτε μετά την εν λόγωαφαίρεση (τεχνική καλούμενη "tail-end dehulling"). Πάντως, προκειμένου για το ίδιο προϊόν, η χρησιμοποιούμενη τεχνική δεν μπορεί να είναι καθοριστική για τη δασμολογική του κατάταξη.

11 Πρέπει να υπενθυμισθεί ότι, όπως το Δικαστήριο έκρινε με την απόφαση της 11ης Μαρτίου 1982 (Fancon, 129/81, Συλλογή σ. 967), από τη διατύπωση της κλάσεως 23.04 προκύπτει ότι ο όρος "υπολείμματα" δεν είναι δυνατό να συγχέεται με τον όρο "απόβλητα". Από αυτό συνάγεται ότι η εν λόγω κλάση δεν καλύπτει όλα τα προϊόντα που απομένουν μετά την απόληψη ενός φυτικού ελαίου. Αντιθέτως, πρέπει να πρόκειται για προϊόντα που προκύπτουν απευθείας από την πράξη απολήψεως του ελαίου και όχι από προϊόντα που περιλαμβάνονταν ήδη στο προϊόν βάσεως και τα οποία δεν υπόκεινται σε μεταποίηση κατά τη διάρκεια της διαδικασίας απολήψεως του ελαίου.

12 Εφόσον τα περικάρπια σόγιας, είτε έχουν απομακρυνθεί από τα σπέρματα πριν είτε μετά την αφαίρεση του ελαίου, δεν αποτελούν το άμεσο αποτέλεσμα της πράξεως αυτής, δεν μπορούν να θεωρηθούν ως υπολείμματα απομένοντα μετά την απόληψη του σογιελαίου και δεν μπορούν, συνεπώς, να υπαχθούν στη διάκριση 23.04 Β.

13 Τέλος, πρέπει να εξεταστεί αν τα περικάρπια σόγιας μπορούν να υπαχθούν στη διάκριση 23.06 Β που αφορά "προϊόντα φυτικής προελεύσεως, εκ των χρησιμοποιουμένων προς διατροφή των ζώων μη αλλαχού κατονομαζόμενα ή περιλαμβανόμενα: ... Β. μη κατονομαζόμενα".

14 Πρέπει να υπενθυμιστεί σχετικά ότι κατά τη διάρκεια της διαδικασίας έγινε δεκτό ότι ο μόνος προορισμός των περικαρπίων σόγιας είναι η χρησιμοποίησή τους ως ζωωτροφών. Εφόσον όμως έχει γίνει δεκτό ότι δεν υπάγονται σε άλλη ειδικότερη κλάση, συνάγεται απ' αυτό ότι η διάκριση 23.06 Β είναι αυτή που πρέπει να γίνει δεκτή για την κατάταξη των περικαρπίων σόγιας.

15 Συνεπώς, στο ερώτημα που υπέβαλε το εθνικό δικαστήριο πρέπει να δοθεί ως απάντηση ότι τα αλεσμένα περικάρπια σπερμάτων σόγιας πρέπει να καταταγούν στη διάκριση 23.06 Β του κοινού δασμολογίου.

Απόφαση για τα δικαστικά έξοδα

Επί των δικαστικών εξόδων

16 Τα έξοδα στα οποία υποβλήθηκαν η κυβέρνηση του Ηνωμένου Βασιλείου και η Επιτροπή των Ευρωπαϊκών Κοινοτήτων, οι οποίες κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης το χαρακτήρα παρεμπίπτοντος, που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς

ΤΟ ΔΙΚΑΣΤΗΡΙΟ (τέταρτο τμήμα),

κρίνοντας επί του ερωτήματος που του υπέβαλε η Tariefcommissie, με Διάταξη της 6ης Απριλίου 1987, αποφαίνεται ότι:

Τα αλεσμένα περικάρπια σπερμάτων σόγιας πρέπει να καταταγούν στη διάκριση 23.06 Β του κοινού δασμολογίου.